**Новы мост (Паповічскі мост)** — аўтамабільны і пешаходны мост праз Нёман у Гродне. Злучае вуліцы Паповіча і Вясеннюю. Быў пабудаваны ў 1971 годзе. У 2022–2023 гадах рэканструяваны. Канструкцыю трымаюць сем апор (2 берагавыя і 5 рэчышчавых). Вышыня над узроўнем Нёмана – 10,5 м, глыбіня апускання паль – 15 м. Прапускная здольнасць моста — больш за 3000 аўтамабіляў на суткі.

Гісторыя
--------

У пач. ХХ стагоддзя праз Нёман у вайсковых мэтах праклалі драўляны мост у раёне сучасных вуліц Герасімовіча і Нёманскай. Дарога праз яго вяла да земляных фартоў. Мост праіснаваў прыблізна да сяр. 1920-х гадоў. Яго двойчы руйнавалі, рэшткі паляў можна пабачыць дагэтуль. 

У другой пал. 1960-х гадоў чыноўнікі вырашылі збудаваць мост у раёне вуліцы Паповіча. Будаўніцтвам займаўся «Мостаатрад-58». Працы ішлі павольна. Мост здалі ў эксплуатацыю ў 1971 годзе. Берагі добраўпарадкавалі, з кожнага боку моста арганізавалі спускі да ракі для пешаходаў. Бэлькі Новага моста паміж сабой былі злучаныя так, што мусілі рухацца адна адносна адной. Таму мост увесь час знаходзіўся ў руху.

Побач з мостам на момант пабудовы была пракладзена траса для матацыклетных гонак, на левым беразе Нёмана месцяцца найстарэйшыя яўрэйскія могілкі.

Першапачаткова мост назвалі «Мост Будаўнікоў»: планавалася, што на яго выйдзе працяг праспекта Будаўнікоў. Ён мусіў стаць часткай «Паўночна-Заходняга» кола вакол Гродна. Кола не сфармавался і назва моста не прыжылася. Яго называлі проста «новы мост».

Рэканструкцыя
-------------

Пра патрэбу рамонту Новага моста казалі яшчэ ў 2010 годзе, але тады проста памянялі асфальт. Паводле абследаванняў, допуск эксплуатацыі моста мусіў скончыцца ў снежні 2022 года.

Капітальны рамонт Новага моста пачалі ў кастрычніку 2022 года і скончылі ў красавіку 2023. На час прац на абодвух берагах Нёмана арганізавалі часовыя прыпынкі грамадскага транспарту. Ён даязджаў да моста і разварочваўся. Для пешаходаў уладкавалі пантонную пераправу праз Нёман. У час рамонту ранейшую канструкцыю аб'ядналі ў неразрэзнае пралётнае збудаванне.

Фактычна на момант рэканструкцыі Новы мост быў найстарэйшым мостам Гродна: Румлёўскі мост узвялі ў 1986-м, а Стары мост перажыў сур'ёзную рэканструкцыю ў 2000-х.

У працах на мосце былі задзейнічаныя 180 спецыялістаў з 15 арганізацый і прадпрыемстваў, 105 адзінак тэхнікі, выкарыстана 4000 тон будматэрыялаў, 8000 м² гідраіазляцыі, спецыяльны рэцэпт асфальтабетону.

Пасля рамонту мост стаў чатырохпалосным. Тэрмін эксплуатацыі да наступнага рамонту павінен скласці не менш за 25 гадоў.

Зноскі
------


1. 1 2  Пул 4 Регион **(нявызн.)**. *Telegram*. Праверана 15 лютага 2024.
2. ↑  Драўляны вайсковы масток, штучная выспа і мотакрос: гісторыя Новага моста, які ўзяліся рамантаваць упершыню за паўстагоддзя (руск.)  **(нявызн.)**?. *Hrodna.life - русская версия* (15 лютага 2024). Праверана 15 лютага 2024.
3. ↑  Судьба Нового моста в Гродно решена – последние новости(нявызн.). *Автомобили Гродно* (7 кастрычніка 2022). Праверана 15 лютага 2024.
4. ↑  У Гродне - новая фотазона. Як гараджане сустрэлі пантонны мост  (бел.). *Hrodna.life* (7 лістапада 2022). Праверана 15 лютага 2024.
5. ↑  Капитальный ремонт моста по ул. Поповича в г. Гродно — Белгипродор (руск.)  **(нявызн.)**?. Праверана 15 лютага 2024.
6. ↑  В Гродно торжественно открыли мост после капремонта — с фейерверком и странным шоу а-ля СССР: посмотрите (руск.). *Зеркало* (14 красавіка 2023). Праверана 15 лютага 2024.
7. ↑  *NewGrodno*. Еще немного и асфальт! Новый мост в Гродно готовится к открытию (руск.)  **(нявызн.)**?. *NewGrodno.By* (29 сакавіка 2023). Праверана 15 лютага 2024.